### Beslutningstema

I denne sag skal der besluttes, om Tønder Kommune ønsker at ændre anvendelse, og dermed plangrundlaget for matr. 2878, 2879 og 3921 mellem [adresse] og [adresse] i Tønder på baggrund af projektforespørgslen "Tønder Parken", som ønskes opført på matriklerne.

### Sagsfremstilling

Initiativtageren til [adresse] i Tønder har henvendt sig til Tønder Kommune med ønske om at etablere Projekt [adresse] (matr. 2878 og 2879 og 3921) mellem [adresse] og [adresse] i Tønder.

Formålet med [adresse] er at etablere et naturligt aktivitetsområde for byens borgere samt turister og skal være et samlingssted for børn og voksne i alle aldre. Konkret skal området kunne indeholde legeland, trænings- og aktivitetscenter, dyrepark, legepladser, klatretårn, rekreative fritidsaktiviteter, teambuilding og oplevelser, ejendom til beboelse og administration, tiny houses og shelters til udlejning samt mindre huse til dyr, foder og opbevaring. Området vil således skulle rumme en blanding af faciliteter, der er offentligt tilgængelige og giver muligheder for kommercielle aktiviteter.

Matriklerne ejes af Tønder Kommune og forpagtes i dag som landbrugsarealer.

Området er ikke lokalplanlagt, men omfattet af tre forskellige og gældende kommuneplanrammer, som dækker henholdsvis et centerområde og erhvervsområde (matr. 2878 og del af 2879) samt et rekreativt område (matr. 3921 og del af 2879). For at imødekomme projektforslagets anvendelse kræves en ny lokalplan og et tillæg til kommuneplanen, som tillader at benytte arealet til ovennævnte formål. Faciliteterne, som ønskes i området, skal defineres mere præcist i plangrundlaget.

Såfremt der besluttes, at der kan arbejdes for, at området anvendes til formålet, vil forvaltningen indhente vurderinger for at fastsætte mindsteprisen. Vilkår og pris vil blive besluttet i Økonomiudvalget og i Kommunalbestyrelsen. Det foreslås, at området  herefter i en salgssag udbydes til salg med projekt.

### Økonomi

Den forventede indtægt vil blive oplyst i en særskilt salgssag i Økonomiudvalget og Kommunalbestyrelsen, såfremt der besluttes, at området udbydes til salg.

### Lovgrundlag

Udbudsbekendtgørelsen, Planloven, Den Kommunale Styrelseslov § 68, stk. 1 og Kommunalfuldmagtsreglerne.

### Indstilling Direktøren for Teknik/Miljø, Service & Beskæftigelse indstiller,

at der tages stilling til, om Tønder Kommune ønsker at ændre den nuværende planmæssige anvendelse af matr. 2878, 2879 og 3921 til et plangrundlag, som tillader at etablere et naturligt aktivitetsområde.

### Beslutning

Udvalget bakker op om, at forvaltningen arbejder videre med sagen, herunder klarlægning af eventuelle planmæssige ændringer.

Paul Madsen deltog ikke i mødet.